
Koulutuksen järjestäminen sekä koulutuksen tavoitteet
Hyvinkään Opiston suunnitelmana on tarjota maahanmuuttajanaisille opintosetelirahalla kaksi koulutusta: Alkeistason suomi, Jatkotason suomi. Koulutukset painottavat kaikkia kielen osa-alueita: puhumista, lukemista, kirjoittamista sekä kuuntelemista. Erityisesti huomiota kiinnitetään kuitenkin suulliseen viestintään, sillä Hyvinkään Opiston yhteistyötahojen mukaan monet maahanmuuttajat kokevat, että he eivät pysty viestimään suullisesti suomen kielellä. 
Ensimmäisen lukuvuoden aikana alkeistason suomen kurssi painottaa arkista yleiskieltä sekä pyrkii vahvistamaan kielen perusrakenteita. Viimeisellä lukukaudella, syksyllä 2026, yleiskielen rinnalla harjoitellaan työelämässä tarvittavaa suomen kieltä. Jatkotason suomen kurssilla työelämän suomi on alusta alkaen arkisen yleiskielen rinnalla. Kurssi kartuttaa työelämässä tarvittavaa sanastoa. Suullisessa harjoittelussa painotetaan työelämän tilanteita sekä harjoitellaan kirjoittamaan työelämässä eteen tulevia kirjallisia tuotoksia. Jatkotason suomen kurssilla kerrataan opiskelijoiden tarpeen mukaan keskeisiä rakenteita sekä harjoitellaan vaativampien rakenteiden käyttöä suullisesti ja kirjallisesti.
Koulutus on jaettu kolmelle lukukaudelle. Jokainen lukukausi on itsenäinen kokonaisuus (moduli), jolle on määritelty omat tavoitteet. Koulutus on suunniteltu ensisijaisesti niin, että osallistuja suorittaa kaikki kolme lukukautta. Osiot auttavat kuitenkin osallistujien koulutukseen ohjaamista ja ryhmään liittymistä kesken koulutuksen.  
Koulutukset toteutetaan lähiopetuksena tai monimuoto-opetuksena, jolloin osa lähiopetuksesta voidaan korvata ajasta riippumattomana verkko-opetuksena. Verkko-opetusta on kuitenkin enimmillään 1/3 osa yksittäisen modulin oppitunneista. Koulutus sisältää myös opiskelijoiden itsenäisen työn, joka on välttämätöntä koulutustavoitteiden saavuttamiseksi. 
Koulutuksen tavoitteiden saavuttamista seurataan jatkuvan arvioinnin, itsearvioinnin sekä säännöllisen testauksen avulla. Testaus arvioidaan hyväksytty/hylätty akselilla. Jokaiselle modulille luodaan arviointisuunnitelma, johon kirjataan arviointitapa sekä alustava arviointiaikataulu. Arviointisuunnitelma esitellään opiskelijoille modulin alussa. Jatkuvan arvioinnin sekä itsearvioinnin yksi tehtävä on lisätä opiskelijoiden ja opettajan tietoa opiskelijoiden oppimisprosessista sekä kertaustarpeesta ennen testausta. Kaikki testit tulee suorittaa hyväksytysti, jotta opiskelija voi jatkaa seuraavaan moduliin. Testaus voi olla kirjallista tai suullista. Tarvittaessa koulutusta eriytetään sekä opiskelijoille voidaan tarjota tukiopetusta. Testit voi tarvittaessa uusia. Alkeistason suomen koulutuksen tavoitetaso on A2.2/B1.1, jatkoryhmän tavoitetaso on B1.1/B1.2.


Koulutuksen kohderyhmät
Koulutuksen ensisijainen kohderyhmä ovat kotoajan ylittäneet naiset, jotka eivät osaa riittävästi suomea työllistyäkseen. Monet kotoajan ylittäneistä ovat käyneet kotoutumiskoulutuksen tai yksittäisiä kotoutumiskoulutuksen moduleita, mutta eivät ole saavuttaneet kotoutumiskoulutuksen tavoitetasoa B1.1 koulutuksen aikana. Osa maahanmuuttajanaisista on puolestaan saavuttanut kotoutumiskoulutuksen tavoitetason kotoutumisajalla, mutta pitkään venynyt kotonaolojakso kotoutumiskoulutuksen jälkeen on rapauttanut kielitaitoa. Yksi merkittävä ryhmä kotoutumisajan ylittäneissä on alueen ukrainalaiset. TE-palveluiden mukaan Hyvinkään alueella ensimmäisiltä kotoutumiskoulutuksen käynneiltä ukrainalaisilta alkaa kotoutumisaika loppua kevään ja kesän 2025 aikana. Monet heistä kokevat, että heiltä uupuu yhä riittävä työelämässä tarvittava kielitaito. 
Toinen iso kohderyhmä on kotiäidit, joista osalla on aiempia opintoja, mutta joiden kielitaito ei mahdollista työelämään pääsyä. TE-palveluiden, työllisyyspalveluiden ja kotoutumispalveluiden arvion mukaan kohderyhmän kielitaito vaihtelee alkeistasolta A2-tasolle. Kohderyhmältä saadun palautteen mukaan heidän suurin puutteensa kielitaidossa on heikoksi koettu suullinen viestintä.
Kolmas kohderyhmä on työelämässä olevat maahanmuuttajanaiset, jotka eivät työllisty omalle alalleen heikon kielitaidon vuoksi. Tämä ryhmä on hyvin heterogeeninen. Lisäksi tätä ryhmää on kaikkein vaikein tavoittaa. 


Elo-syyskuu 2025 - Ilmoittautumisvaihe sekä alkukartoitus
Koulutuksen markkinointi pyritään käynnistämään mahdollisimman pian koulutuksen rahoituksen varmistuttua. Opisto käyttää yhteistyötahojaan, työllisyyspalveluita, TE-palveluita sekä kotoutumispalveluita markkinoinnin apuna. TE-palveluiden ja työllisyyspalveluiden kanssa tehtävä yhteistyö on ensisijaisen tärkeää, sillä jokaiselle osallistujalle, joka on TE-palveluiden asiakas, tulee hakea oikeutta sivutoimiseen opiskeluun. TE-palveluiden mukaan hakemuksien käsittelyaikaa on vaikea arvioida. Kotoutumispalveluiden avulla lähestytään alueen kotivanhempia. Työelämässä oleville kurssia markkinoidaan opiston Facebookin sekä sähköisten infotaulujen avulla. Lisäksi koulutusta markkinoidaan elokuussa kaikkiin hyvinkääläisiin kotitalouksiin jaettavassa opinto-oppaassamme. Koulutukset on suunniteltu käynnistyvän aikaisintaan lokakuussa 2025, jotta pystymme paremmin tavoittamaan kohderyhmän ihmiset sekä varmistamaan, että heillä on TE-palveluilta lupa opiskella sivutoimisesti, jos he ovat TE-palveluiden asiakkaita.
Koulutuksen alussa osallistujat tekevät kartoittavan alkutestauksen. Lisäkoulutusta kaipaavat maahanmuuttajanaiset ovat hyvin heterogeeninen ryhmä. Testauksen tarkoituksena on määritellä osallistujan alkutaso, jotta osallistuja voidaan ohjata oikeaan ryhmään. Koulutuksen alkuvaiheessa kartoitetaan myös osallistujan henkilökohtainen elämäntilanne sekä työllistymistavoitteet henkilökohtaisen opetussuunnitelman laatimista varten. Tarvittaessa, etenkin alkeistason opiskelijoiden kanssa, henkilökohtaisen opetussuunnitelman laatimista varten käytetään tulkkipalveluita. Tällä mahdollistetaan, että opiskelija pääse kertomaan tilanteestaan omalla äidinkielellään.

Koulutukset
1. Alkeistason suomi

Syksy 2025 - Alkeistason suomi (6 op)
Koulutuksessa keskitytään alkeistason suomen harjoitteluun / kertaukseen.
Opetusta on yhteensä 9 oppituntia viikossa. Osa opetuksesta voidaan tarjota verkko-opetuksena. Tällöin verkkotehtävät muodostuvat itsenäisesti tehtävistä oppimateriaalin harjoituksista ja kuuntelutehtävistä, sanastotehtävistä, automaattisesti korjautuvista tehtävistä sekä opettajalle palautettavista tehtävistä. Koulutuksen tavoitteena on saavuttaa A1.2 kielitaitotaso.  Kurssin oppimateriaali on Oma Suomi 1 sekä opettajan oma materiaali.

Koulutuksen jälkeen osallistuja osaa 
· esitellä itsensä sekä kertoa omat henkilötietonsa
· kysyä helppoja kysymyksiä sekä vastata helppoihin kysymyksiin yksinkertaisin lausein
· kertoa tavallisesta päivästään yksinkertaisin lausein
· nimetä yleisimmät ruoka-aineet sekä toimia ruokakaupassa suomen kielellä
· kertoa omasta kodistaan sekä ymmärtää kotiin liittyvää sanastoa
· puhua säästä sekä ymmärtää yleisimmät sään ilmaukset
· puhua ajasta (kuukaudet ja vuodenajat, kellonajat)
· toimia vaatekaupassa sekä osaa arjen vaatesanaston


Kevät 2026 - Alkeistason suomi - jatkokurssi (9 op)
Koulutuksessa keskitytään alkeistason suomen harjoitteluun / kertaukseen. Tämä kurssi on jatkokurssi syksyn 2025 kurssille. Kurssille osallistumisen edellytyksenä on, että opiskelija on käynyt syksyn 2025 kurssin tai on hankkinut vastaavat tiedot muuta kautta. Keväällä 2026 Opetusta on yhteensä 9 oppituntia viikossa. Osa opetuksesta voidaan tarjota verkko-opetuksena. Tällöin verkkotehtävät muodostuvat itsenäisesti tehtävistä oppimateriaalin harjoituksista sekä kuuntelutehtävistä, sanastotehtävistä, automaattisesti korjautuvista tehtävistä sekä opettajalle palautettavista tehtävistä. Koulutuksen tavoitteena on saavuttaa A2.1 kielitaitotaso. Kurssin oppimateriaali on Oma Suomi 1 sekä opettajan oma materiaali.

Koulutuksen jälkeen osallistuja osaa:
· kertoa omasta voinnistaan
· kirjoittaa lyhyen viestin (esimerkiksi kutsun, vastauksen kutsuun, poissaoloviestin)
· varata ajan lääkäriin ja ymmärtää lääkärin vastaanotolla käytettäviä fraaseja
· kuvailla asioita ja ihmisiä
· pyytää asioita eri tilanteissa
· kertoa omasta päivästään menneessä aikamuodossa yksinkertaisin lausein
· käyttää menneen ajan ilmaisuja
· kertoa omasta koulutuksestaan sekä työhistoriastaan
· ilmaista oman mielipiteensä yksinkertaisin lausein

Syksy 2026 - Työelämän suomea (A2-taso) (7 op)
Koulutus keskittyy työelämässä tarvittavaan suomeen A2- ja B1-tasolla. Painotus on työelämän suullisissa ja kirjallisissa tilanteissa. Kurssilla vahvistetaan rakenteita ja kartutetaan työelämän yleistä sanastoa. Samalla vahvistetaan myös arjen yleiskielen sanastoa sekä fraaseja. Opetusta on yhteensä 9 oppituntia viikossa. Kurssin oppimateriaali on Työelämän suomea 1 sekä opettajan oma materiaali.

Koulutuksen jälkeen opiskelija osaa:
· kertoa omasta koulutuksesta ja koulutusalasta
· kertoa eri ammateissa tarvittavista taidoista
· nimetä eri ammatteja
· kertoa omasta työstä / ammatista
· puhua menneen ajan tapahtumista eri aikamuotoja käyttäen
· käyttää kohteliasta kieltä ja konditionaalia
· kirjoittaa oman CV:n
· vastata yksinkertaisiin työhaastattelussa esiintyviin kysymyksiin
· ilmaista mielipiteensä yksinkertaisin lausein


2. Jatkotason Suomi 

Syksy 2025 – Jatkotason suomi (6 op)

Jatkoryhmän keskeisenä tavoitteena on harjoitella työnhakuun sekä työelämään liittyviä kielenkäyttötilanteita sekä tekstejä. Kurssilla vahvistetaan suomen kielen rakenteita sekä kartutetaan työelämän yleistä sanastoa A2-B1 -tasolla. Työelämän suomen rinnalla kuitenkin vahvistetaan myös arkista sanastoa sekä fraaseja. Tavoitteena on, että osallistujat pystyvät osallistumaan epämuodolliseen keskusteluun niin työpaikalla kuin vapaa-ajalla. 

Kurssille osallistuakseen opiskelijan taitotason tulisi olla vähintään A2.2. Kurssin alussa vahvistetaan myös alempien taitotasojen keskeisiä sisältöjä, kuten itsensä esittelemistä, omasta perheestä puhumista sekä oman normaaliarjen kuvaamista. Samalla kartoitetaan opiskelijoiden keskeisten alkeistason rakenteiden osaamista mahdollisten kertaustarpeiden selvittämiseksi. Opetusta on yhteensä 9 oppituntia viikossa. Kurssin oppimateriaaleina ovat Oma Suomi 2 ja Työelämän suomea 2 sekä opettajan oma materiaali.

Koulutuksen jälkeen opiskelija osaa:
· kertoa itsestään, puhua perheestään sekä omasta arjestaan 
· nimetä eri koulutuspolkuja ja kertoa niiden sisällöstä
· kertoa omasta koulutuksestaan
· työhön ja työpaikkoihin liittyviä sanoja ja fraaseja
· nimetä eri ammatteja ja kertoa yksinkertaisesti, mitä työ sisältää
· kertoa, millaista minkälaista työtä haluaa tehdä
· kertoa mielipiteensä
· puhua menneestä ajasta monipuolisesti eri aikamuotoja tarkoituksenmukaisesti käyttäen


Kevät 2026 – Jatkotason suomea työelämää kohti (9 op)

Keväällä 2025 tavoitteena on, että osallistuja oppii kertomaan itsestään työntekijänä. Kurssilla kartutetaan työnhaussa tarvittavaa sanastoa. Jaksolla keskitytään työpaikkailmoituksissa esiintyvään kieleen sekä oman työhakemuksen ja CV:n kirjoittamiseen. Kurssin painotus on työelämän suullisissa ja kirjallisissa tilanteissa. Samalla kartoitetaan myös arkisissa tilanteissa eteen tulevaa sanastoa ja fraaseja, jotta osallistuja pystyy osallistumaan keskusteluun myös työelämän sekä arjen vapaamuotoisemmissa tilanteissa.  Kurssin oppimateriaaleina ovat Oma Suomi 2 ja Työelämän suomea 2 sekä opettajan oma materiaali.


Koulutuksen jälkeen opiskelija osaa:
· lukea työpaikkailmoituksia ja löytää niistä työnhaun kannalta keskeiset asiat
· kertoa omasta osaamisesta ja verrata sitä työpaikkahakemuksiin
· käyttää passiivimuotoa
· kohteliaan kielen muotoja ja niiden eri käyttötilanteita
· pyytää sekä ehdottaa
· kertoa omista tuntemuksistaan
· kertoa oman mielipiteensä sekä perustelemaan sen
· kirjoittaa oman työhakemuksen sekä CV:n
· täyttää oman työhakemuksen verkossa

Syksy 2026 – Jatkotason suomea työelämää kohti, jatko (7 op)

Koulutuksen viimeisessä osiossa keskitytään työhaastatteluiden ja työtilanteiden suomeen sekä epämuodolliseen viestintään työpaikoilla ja vapaa-ajalla. Painotus on suullisessa viestinnässä, mutta koulutuksessa harjoitellaan myös sitä, miten opitut asiat ilmaistaan kirjallisessa viestinnässä. Kurssilla kartoitetaan myös arkista sanastoa ja fraaseja. Oma Suomi 2 ja Työelämän suomea 2 sekä opettajan oma materiaali.


Koulutuksen jälkeen opiskelija osaa:
· small talkin ja aktiivisen kuuntelun käytänteitä
· kertoa itsestään työntekijänä
· kertoa omasta koulutuksestaan
· kertoa omasta työhistoriasta
· kertoa omista toiveista ja tavoitteista
· kysyä ohjeita ja tarkentavia kysymyksiä
· ottaa vuoron keskustelussa
· osoittaa, että on samaa mieltä tai eri mieltä

Koulutuksen päätösvaihe 2026 lopussa
Jokaisen opiskelijan kanssa käydään koulutuksen päättökeskustelu, jonka yhteydessä opiskelijat pääsevät myös arvioimaan koulutusta anonyymillä kyselykaavakkeella. Päättökeskustelussa käydään läpi kielitaitotaso koulutuksen loppumisen aikaan, opiskelijan vahvuudet ja kielitaidon kehittämistarpeet. Lisäksi keskustellaan mahdollisista lisäkoulutusvaihtoehdoista.
Jokainen koulutuksen moduli arvioidaan itsenäisesti. Koulutuksen lopussa saa koulutuksesta todistuksen, jossa näkyy koulutuksen kokonaislaajuus opintopisteinä. Lisäksi todistuksessa näkyy kokonaislaajuus tunteina, opiskelijan omat läsnäolotunnit sekä opiskelijan kielitaitotaso.

